Šutaj Eštok, Matúš, minister vnútra SR (2023-11-24):
... z pomsty, ktorú, ja som povedal verejne, že politická pomsta mojím príchodom na ministerstvo vnútra skončila a zákon bude platiť pre každého jedného policajta. A je jedno, či je to čurillovec, či je to operatívec, pochôdzkár, hocikto. Keď budú splnené zákonné náležitosti, tak sa bude v tomto prípade konať. Čiže ešte raz. Títo policajti mali byť dávno vyhodení na éčko, keby sme mali v tom čase, kedy sa ukazovali tie ich podozrenia, normálneho ministra vnútra. Ale my sme v tom čase mali ministra vnútra, ktorý im tie príkazy dával. To bol predsa on, o ktorom som tu hovoril. Citácie z prepisov, ako títo vyšetrovatelia hovorili, že boli u ministra informovaní o tom, že idú podpáliť Santusovej auto, a minister Mikulec im povedal, že to bude teda rodeo, ale majú konať, majú konať, pretože už išlo na nich, už išlo smerom na nich. Veď na pokyn ministra Mikulca bývalý policajný prezident Kovařík zmaril akciu na jedného z kajúcnikov. A dneska za toto je pán Kovařík trestne stíhaný. A ako poznám pána Kovaříka, ja ho poznám osobne, ja som si ozaj myslel, že to je čestný chlap, ozaj som si to myslel. Ale keďže sa dostal do jednej partie s kútom hanby a s ministrom Mikulcom, ja som presvedčený, že keď sa dostane pán Kovařík pred súd, tak nám povie pravdu, že na koho pokyn konal, na koho pokyn bol zmarený zásah na kajúcnikov. Na pokyn kráľa, ako ho volali apači, na pokyn kráľa, ministra Mikulca. A tam to celé smeruje. Preto sa tu dnes chránia títo čurillovci, pretože keď sa oni dostanú pred súd, ako sa dostane pán Kovařík, tak oni potom začnú vypovedať. Na koho iného? Najprv začnú na Mikulca a Mikulec, keďže je taký hrdina, aký je, tak začne vypovedať hneď, že kto mu to celé kázal robiť, no jeho bos Igor Matovič. Vybavené, bodka. Toto je celý, celý príbeh v skratke tu povedaný. A mrzí ma, že časť opozície, ktorú ja dodnes, akože ozaj vás beriem za konštruktívnu časť opozície. Beriem to, že ste tu nováčikovia, že ste sadli na lep Igora Matoviča a týchto ľudí, že ste sa nechali zmotať na to, že idete odvolávať ministra vnútra, pretože si plní svoje zákonné povinnosti a je mu jedno, či je tu partia čurillovcov, alebo iných, a že zákon bude platiť pre všetkých. Že ste sa nechali na toto zmotať. Neuveriteľné. Uvedomte si to, ako s vami Igor Matovič pri mojom návrhu na odvolávanie pozametal. A ak vám nestačí to, to kvantum prepisov, ktoré je, aj tie drobné časti citácií, ktoré som ja vo svojom prejave vám prečítal. Ja neviem, teda veď vy tu všetci idete obhajovať práva žien z tej časti konštruktívnej opozície, tak pre vás je normálne, že žene idú kopnúť do rozkroku? Že žene idú podpáliť auto kanistrom? Že ženu chcú šupnúť do väzby? To som povedal teraz jemne. Kde sú tí ľudskoprávni aktivisti? To je podľa vás normálne, že túto ženu jej nadriadený na pracovisku, keď pracovala teraz na inšpekcii, išiel sexuálne obťažovať? Toto je normálne? Prečo sa nedokážete ženy zastať, keď ju ide obťažovať jej nadriadený na pracovisku. Prečo? To vám už nevadí? Je toto normálne? A ak vám teda nestačia tie prepisy, ktoré, hovorím, že to sú prepisy z troch dní, a táto partia bola odpočúvaná šesť mesiacov. Preto sa ten Mikulec tak bojí, preto sa ten Lipšic tak bojí, pretože keď sa urobia tie prepisy za celé obdobie šesť mesiacov, čo tam ešte, preboha, bude! Veď už teraz tam je napísané, že išli za Mikulcom sa radiť, že boli u Lipšica. A ďalšie a ďalšie, ďalšie veci, ktoré sú absolútne nezlučiteľné s právnym štátom. Ak vám nestačia iba tieto prepisy, tak ja vám tu teda prečítam ešte na záver z rozhovoru jedného z nich. Pán Kaľavský. Pán Kaľavský bol súčasťou čurillovcov. To bol operatívec, ktorý s nimi tú prácu robil. Ich kamarát, spolu chodili na grilovačky. A pán Kaľavský o tejto partii, ktorú vy na balkóne, médiá, tak obhajujete, ktorú pani prezidentka nazýva naši chlapci, ktorých ste sa tak zastávali. Nie všetky médiá, česť tým, česť tým, ktorí poskytujú objektívne spravodajstvo. Ale časť médií, najmä tlačové orgány Progresívneho Slovenska, tu našich chlapcov čurillovcov tak bránia. Tak od tých našich chlapcov čurillovcov, jeden z tých chlapcov, ktorý s nimi bol v partii, povedal v rozhovore toto, pán Kaľavský, keď sa ho pýtal moderátor, resp. novinár, a on odpovedá: „Nezačali na Slovensku zomierať aktéri káuz, ktoré vyšetruje NAKA? Balvan sa obesil, Polóny zastrelil, Böhm sa zastrelil. Mikulca našli“ – nie tohto, pán Mikulec, vy viete ktorého – „našli mŕtveho akože na úteku, kvôli nemu sme falšovali úradné záznamy. Mikulcova žena potom obviňovala z jeho smrti NAKA, nuž a nejaký chlap prerazil bránu a zastrelil ju. Advokát takáčovcov Almáši náhle zomrel cestou na súd. Mne ide o život.“ Ešte raz. „Nezačali na Slovensku zomierať aktéri káuz“ – teraz sa obraciam na Progresívne Slovensko –, „ktoré vyšetruje NAKA? Balvan sa obesil, Polóny sa zastrelil, Böhm sa zastrelil. Mikulca našli mŕtveho akože na úteku, kvôli nemu sme falšovali úradné záznamy. Mikulcova žena potom obviňovala z jeho smrti NAKA, nuž a nejaký chlap prerazil bránu a zastrelil ju.“ (Reakcie z pléna.) „Advokát takáčovcov Almáši náhle zomrel cestou na súd. Mne ide o život.“ Šesť. Šesť mŕtvych. Šesť mŕtvych, Progresívne Slovensko. Šesť mŕtvych, ktorých má na svedomí podľa bývalého príslušníka čurillovcov táto partia. Šesť mŕtvych. Poďme ďalej: „Vyrábali sme vymyslené úradné záznamy, že niekto má zbrane, že sa vyhráža susedovi, že je nebezpečný. V skutočnosti to bola hlúposť, ale papier veľa znesie. Úradný záznam vložil vyšetrovateľ do spisu a na jeho základe požiadal o nasadenie Lynx Commanda. Ráno o piatej sme vďaka tomu s veľkým krikom vtrhli niekomu do domu, nad strechou hučal vrtuľník, len aby človek bol od začiatku zlomený, aby sme ho váľali po zemi, aby bol na neho nátlak.“ Zase sa obraciam na Progresívne Slovensko. Toto sa dialo v období 2020 až 2023. Pán Šimečka, a vy ste kde vtedy boli? Kde ste vtedy boli, keď sa toto na Slovensku dialo? Vtedy vám záležalo na právnom štáte? Prečo ste neiniciovali na pôde Európskej únie, Európskej komisie konanie voči Slovensku. Vy ste vtedy konali voči Maďarsku, že tam sa porušujú ľudské práva. A keď som vám tu prečítal toto, že tu bolo šesť mŕtvych a že tu vrtuľníky krúžili nad domami a že kukláči tu zasahovali a médiá o tom všetkom boli informované vopred, že sa tu diali takéto šou. Vy ste boli vtedy kde? (Reakcie z pléna.) Prečo ste v Európskej komisii neiniciovali podanie voči Slovensku, že tu neexistuje právny štát, že tu bolo obdobie politickej pomsty Igora Matoviča?! (Reakcie z pléna. Smiech v sále.) Vtedy ste boli kde, vy všetci aktivisti? SaS tomu určitý čas sekundovalo. OĽANO to iniciovalo. A Progresívne Slovensko bolo ticho. A teraz vám záleží na právnom štáte. A keď vám tu poviem, že tu zomrelo iba týchto šesť, o ktorých hovorí, podozrivou smrťou, bývalý člen čurillovcov, tak vám to zrazu tiež nevadí. A posledná citácia od pána Kaľavského. Pán Kaľavský hovorí: „Volal som Čurillovi v súvislosti s neskôr obvineným kolegom Kučerkom a Čurilla mi povedal, neboj sa, čoskoro budeš mať možnosť ísť k nim domov a môžeš mu zastreliť deti.“ Progresívne Slovensko, týchto ľudí obhajujete? Týchto ľudí, Čurillu, pána Čurillu. Pán Čurilla povedal Kučerkovi, Čurilla, citujem: „Neboj sa, čoskoro budeš mať možnosť ísť k nim domov a môžeš mu zastreliť deti.“ Toto, páni a dámy, nie je nijaký vymyslený príbeh, toto sa na Slovensku dialo. Okázalé zásahy NAKA. Okázalé zásahy, len aby tých ľudí zlomili, pretože ako som povedal na začiatku svojho vystúpenia včera, kút hanby a Igor Matovič tu nasľubovali ľuďom modré z neba. Zlyhali vo všetkom. Zlyhal Igor Matovič vo všetkom. Ľudí oklamal, pretože je to najväčší klamár politickej scény na Slovensku. Klame ráno, klame na obed, klame večer. A takto ľudí oklamal aj v predchádzajúcich parlamentných voľbách. Jediné, čo mu ostalo, je pexeso pani Remišovej. Jediné, čo mu ostalo, je politická pomsta. Preto sa spriahol s Danielom Lipšicom, preto kvôli nemu aj s pomocou SaS zmenili zákon, len aby sa mohol stať špeciálnym prokurátorom. A preto využili toto baranidlo, čurillovcov na to, aby mohli pozatýkať opozíciu, tak ako z tohto miesta v roku 2020 hovoril najväčší klamár slovenskej politiky, to najväčšie zlo, Igor Matovič. Tu stál a odkazoval takto opozičným poslancom: „Vy len buďte ticho, šúchajte nohami a čakajte, čakajte, kým vás príde zobrať NAKA.“ Ak vám to už dnes nedochádza, Progresívne Slovensko, čoho ste sa stali súčasťou, že ste sa namočili do bahna politickej pomsty Igora Matoviča, tak by vám to minimálne dnes malo dôjsť. Aké stredoveké metódy sa tu diali, keď zobrali tých ľudí bez dôvodu do väzby. Hovoria o tom rozhodnutia Ústavného súdu, je ich 16, že bolo porušené, boli porušené ľudské práva. Že ministrovi Kaliňákovi sa musel ospravedlňovať kto? Nebol to štátny tajomník Dostál? Alebo kde by ste sa ospravedlňovali pánovi Haščákovi? Za pani Kolíkovú, ktorá na to nemala odvahu, že by sa pánovi Haščákovi ospravedlnila za ten zásah, ktorý okázalý tam urobila. Pán Dostál sa musel ospravedlniť. Toto sa tu dialo. Toto sa tu dialo, keď účelovo zobrali do väzby Milana Lučanského. Keď ho neumiestnili do väzby v Bratislave, tak ako mali, ale presunuli ho demonštratívne do Prešova, aby nemal prístup k svojej rodine, aby mu neposielali listy od manželky a aby bol tam mučený, aby tam nemal prístup advokátov, preto to urobili. Pani Kolíková, vy to máte na zodpovednosti, môžte sa tváriť, ako len chcete. Je to vaša zodpovednosť, že toto sa udialo, pretože ste mohli ako ministerka spravodlivosti konať v tomto prípade. (Potlesk.) Takéto veci sa tu diali. A vy, je tu syn nebohého generála Lučanského, vy máte tú odvahu, vy máte tú odvahu hovoriť o tom, že dnes tu nie je právny štát? Vy ste ho absolútne pošliapali a zničili. Vy ste právny štát zničili. Absolútne. A ak vám nestačí to, že tu čurillovci chceli nabehnúť niekomu do domu a zastreliť mu deti, tak potom už vám neviem čo môže stačiť, aby ste pochopili, čo sa tu dialo, preto vám hovorím verejne, zíďte z tejto kratšej cesty späť. Nestaňte sa súčasťou politických procesov, politickej pomsty Igora Matoviča, pretože vás to stiahne do bahna, ak idete obhajovať ľudí, ktorí chcú strieľať deti, tak s takýmito politikmi, prepáčte, ja nechcem mať nič spoločné. Ďakujem pekne. (Potlesk.)